
Nr. 231

AVIZ

asupra propunerii legislative privind înfiinţarea comunei Negreni, judeţul Cluj
Cu adresa nr. 53 din 18.04.2002, Biroul Permanent, conform art. 86 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerii legislative privind înfiinţarea comunei Negreni, judeţul Cluj.
In urma examinării, în şedinţa din data de 23.04.2002, Comisia, cu 19 voturi pentru şi 6 abţineri, a hotărât respingerea din următoarele considerente:

Conform art. 5 din Legea nr. 351/2001 privind aprobarea Planului de amenajare a teritoriului naţional – Secţiunea a IV-a, Reţeaua de localităţi şi organizarea de noi comune se face “prin lege la propunerea consiliului local, în urma consultării prin referendum local a populaţiei, din unitatea administrativ – teritorială de la care se preiau localităţile rurale şi a populaţiei din unităţile administrativ – teritoriale la care se preiau localităţile rurale în cauză, pe baza documentaţiei prin care se atestă îndeplinirea condiţiilor minime cuprinse în anexa nr. IV”.

Propunerea legislativă trebuie însoţită de hotărârea Consiliului Local al comunei Ciucea, judeţul Cluj, de organizare a referendumului potrivit Legii nr. 3/2000, precum şi de procesele verbale privind desfăşurarea referendumului.

Iniţiativa legislativă ar trebui completată cu dispoziţii referitoare la modul în care se vor constitui şi vor funcţiona autorităţile administraţiei publice locale ale comunelor Ciucea şi Negreni, până la următoarele alegeri locale, precum şi cu dispoziţii referitoare la repartizarea între cele două comune a veniturilor şi cheltuielilor bugetului actualei comune Ciucea.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

